เร่งขายแบงก์แอสชัวร์รันส์ แบงก์เชื่อตลาดขยายตัวเร็ว
ธนาคารเปิดศึกรุกขายแบงก์แอสชัวรันส์หารายได้เสริมกสิกรตั้งเป้าประกันวินาศภัยโต 3 เท่า กรุงศรีคาดโต 30-40%
8 ก.พ. 2555

ธนาคารเปิดศึกรุกขายแบงก์แอสชัวรันส์หารายได้เสริมกสิกรตั้งเป้าประกันวินาศภัยโต 3 เท่า กรุงศรีคาดโต 30-40% 
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย เปิดเผยว่า ธนาคารตั้งเป้าเบี้ยประกันภัยสำหรับลูกค้าธุรกิจเติบโต 45% คิดเป็นเบี้ยประกันภัยรับรวม 5,000 ล้านบาท จากปีก่อนหน้าที่เติบโต 37% โดยจะเน้นประกันชีวิตคุ้มครองสินเชื่อธุรกิจซึ่งจะรวมค่าเบี้ยประกันในวงเงินสินเชื่อทำให้ลดภาระการจ่ายค่าเบี้ยประกัน เพิ่มความคุ้มครองโรคร้ายแรง ตลอดจนการพัฒนารูปแบบของประกันประเภทออมทรัพย์เพิ่มขึ้น
นอกจากนี้ จะรุกตลาดประกันวินาศภัยให้เพิ่มขึ้นจากปีก่อน 3 เท่าตัว จากที่เคยเติบโต 60% เนื่องจากปัจจุบันตลาดประกันวินาศภัยยังเติบโตน้อย แต่หลังจากเกิดภัยธรรมชาติ ลูกค้าจะเริ่มมองหาประกันมากขึ้น คาดว่าเบี้ยประกันจะเพิ่มขึ้น แต่จำกัดความคุ้มครอง 10-30% ของทุนประกันสูงสุด 50 ล้านบาท 
ขณะเดียวกันจะมุ่งเน้นการประกันภัยลูกหนี้ทางการค้า เนื่องจากผู้ประกอบการเริ่มเห็นความสำคัญของความเสี่ยงที่เกิดจากลูกหนี้การค้าไม่ชำระหนี้ หรือลูกหนี้ล้มละลาย โดยตั้งเป้าส่วนแบ่งการตลาดไว้ 21% คิดเป็นมูลค่า 3 หมื่นล้านบาท 
นายทรงพล กล่าวว่า เหตุการณ์น้ำท่วมใหญ่ที่ผ่านมาไทยถูกจัดอยู่ในอันดับความเสียหายที่บริษัทประกันต้องรับผิดชอบอยู่ในอันดับ 3 ของโลกความเสียหาย 3 แสนล้านบาท 
นายกฤษณ์ จันทโนทก ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ธุรกิจแบงก์แอสชัวรันส์ของธนาคารในปีนี้จะเติบโต 30-40% หลังจากในปีที่ผ่านมามีเบี้ยรับรวมถึง 6,000 ล้านบาท โดยจะเน้นประกันชีวิตแบบออมทรัพย์และการขายพ่วงผลิตภัณฑ์เงินฝาก และคาดว่ากว่า 50 % ของเบี้ยรวมในตลาดประกันชีวิตและประกันวินาศภัยจำนวน 4-4.5 แสนล้านบาทจะมาจากช่องทางแบงก์แอสชัวรันส์ 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย กล่าวว่า ธนาคารตั้งเป้าขยายธุรกิจแบงก์แอสชัวรันส์ไว้ 15-16% จากปีก่อนที่มีเบี้ยรับรวม 800 ล้านบาท